Ju Jesús alh ju akstijun junta ixmacha ju lacapuꞌolivos.
Chai acsni tuncunchokopa vatsꞌisin anchokolh ju Jesús ju laꞌixpujitatꞌan ju istꞌaꞌisraelitanin.
Chai chux ju lapanacni talakꞌalh ju Jesús.
Chai ju yuchi tavi chai tsuculh amalaniniꞌ.
Ju acsnich ju ixtalhatalanininta ju ixlhamapꞌaksinꞌan ju istꞌaꞌisraelitanin chaich ju fariseonin talhiminilh pumatam chakoꞌulh ju lhitajucalh ni ixtꞌaꞌalactuꞌunun pumatam jokꞌat.
Taꞌulalh laꞌixlacaitat junta ixvi ju Jesús.
Tajunich:
―Amamakaꞌunuꞌ ju ani chakoꞌulh lhitajucalh ni ixtꞌajun tꞌaꞌalactuꞌunuꞌ pumatam jokꞌat.
Pus ju Moisés ju laꞌixlhamapꞌaksin quintajunan ni aclacatꞌalhmauch ju chunchach talai.
Para ju uxintꞌi tꞌas naꞌunch.
Ju tapusacmi chunch va ixtalaktsꞌintanuputunch ju Jesús.
Tsꞌa ma laich ixtalhitajunilh tuꞌuꞌ ju laich catalhichivimakꞌalh.
Para ju Jesús lana takꞌentalh.
Tsuculh atsꞌoknuꞌ laꞌixkꞌelilimacaꞌ ju lacatꞌun.
Para ni va kꞌasi kꞌasi tasacmich pus takꞌoxitolhchokolh chai ajunich:
―Pus ni alin xamatiꞌ milhiꞌuxijnan ju jantu caꞌalactuꞌunulh yuchach ju pꞌulhnanch caꞌalacatꞌalhmanalh.
Aktam takꞌentachokopa chai tsucuchokopa atsꞌoknuꞌ ju lacatꞌun laꞌixkꞌelilimacaꞌ.
Acsni takꞌasmatlh ju naulh ju Jesús pus ju achivimakꞌanin taxcanilh ju ixꞌalhunutꞌan.
Pumatamin pumatamin tatsuculh taxtunin.
Pꞌulhnan tataxtulh ju xapapanin.
Chai astan taꞌalh ju paitat lapanacni.
Pus va isꞌakstuch tavilh ju Jesús.
Tꞌatamacaulh ju chakoꞌulh ju ixya laꞌixlacaitat junta ixvi ju Jesús.
Acsni takꞌoxitolhchokolh ju Jesús jantu xamatiꞌ laktsꞌilh ju achivimakꞌanin.
Va isꞌakstu ju ixya ju chakoꞌulh.
Pus junich:
―Chakoꞌulh tas xataꞌanch ju ixtachivimakꞌanan.
Ja jantu xamatiꞌ xaꞌulaniyan ju mintalakꞌalhin.
Pus ju chakoꞌulh akꞌalhtayanalh.
Naulh:
―Jantu xamatiꞌ ji quiꞌucxtin.
Pus ju Jesús junich:
―Nin quitꞌin jantu actiꞌulanin ju mintalakꞌalhin.
Aꞌinchich chai jantuch aliꞌ alactꞌuꞌunchꞌokꞌo.